নার্স র‍্যাপেঁ অতি বৃদ্ধা ও কুঁজো। ইস্তিরি আর সূচির কাজই তিনি আঁকড়ে ধরে আছেন। সেই সাথে তাঁর একটা কাজ হলো মুমূর্ষু ব্যক্তির মৃত্যুকালীন সেবা করা। ইনি এই গাঁয়ে ও কাছাকাছি অঞ্চলে বহু মৃত্যু আর মরণাপন্ন ব্যক্তিকে দেখেছেন। কোনো মৃত লোকের কাপড় সেলাই করে জুড়ে দিয়ে তৎক্ষণাৎ তিনি চলে যেতে পারেন জীবন্তদের জামা ইস্তিরি করে দিতে। চিমসে লাগা পুরোনো আপেলের মতোই তাঁর শরীর। মুখ সদা বিদ্বেষপূর্ণ। হিংসুক চাহনি। এখনও কব্জিতে অবিশ্বাস্য শক্তি রাখেন বৃদ্ধা। সবসময় নুয়ে চলেন—যেন খদ্দেরদের কাপড় ইস্তিরি করেই তাঁর এই হাল। মৃত্যু ও মৃত্যুশয্যা সম্পর্কে এক ধরনের নারকীয় ও বিচ্ছিরি আগ্রহ তাঁর। আর র‍্যাপেঁর আলোচনার একমাত্র বিষয় তাঁর শুশ্রূষাপ্রাপ্ত মৃত ব্যক্তি এবং তাঁর দেখা বিভিন্ন রকমের মৃত্যু। এসব সম্পর্কে বিস্তারিত গল্প করেন তিনি একজন পাকা শিকারির শিকারের অভিযান নিখুঁত বর্ণনা করার মতো।